<classify> MTENDAJI Mkuu wa Mpango wa Kurasimisha Rasilimali na Biashara za Wanyonge Tanzania MKURABITA, Seraphia Mgembe amewasihi wananchi ambao ardhi yao imerasimishwa, kutumia upandaji wa thamani ya ardhi hiyo kwa ajili ya kujiletea maendeleo.Mgembe ameyasema hayo katika kijiji cha Membe kilichopo wilayani Chamwino wakati wa ufunguzi wa mafunzo ya kuwajengea uwezo wananchi na watendaji na ugawaji wa hati za kimila 42 kwa wananchi.Amesema unapopimiwa ardhi ya viwanja na mashamba, inaongeza thamani hivyo ni vema wananchi wasikimbilie kuuza na badala yake waitumie kujiletea maendeleo kwa kukopa ili kupata mitaji itakayowafanya kulima kwa tija na kufanya shughuli za maendeleo.Mgembe alihimiza wananchi ambao ardhi zao haizijarasimishwa kufanya hivyo kwani imesaidia kuondoa migogoro ya ardhi na inatoa ulinzi kwa wanawake hususani pale mwenza wake anapokuwa amefariki.Ukirasimisha ardhi yako na umiliki ukiwa wenu, ina maana hata kama baba utafariki basi mkeo atakuwa salama maana ndugu za mume hawataweza kumnyanganya ardhi hiyo, amesema.Aliwataka wananchi kuchukua hati zao baada ya kupitishwa malipo yaliyopo kisheria ya Sh 2,700. Kuna kipindi tulikuja hapa, tukakutana na malalamiko kuhusu kiwango kilichowekwa na halmashauri. Tumezungumza na wenzetu tumekubaliana gharama iliyopo kisheria, hivyo hakikisheni mnachukua hati zenu, amesema.Ofisa Mipango wa Wilaya ya Chamwino, Joseph Towo alisema urasimishaji huo ulifanyika mwaka 2012 vijiji vya Membe na Mahama kwa Mahama viwanja zaidi ya 2,000 vilipimwa na hati 1,500 zilitolewa wakati wa upande wa kijiji cha Membe hatimiliki 400 zilitolewa na mpaka jana hati 128 zimechukuliwa.Alisema kutokana na ongezeko la watu na mabadiliko, kuna haja ya kufanya uthamini wa ardhi mpya.Akisoma risala ya wakulima, Mtendaji wa kijiji cha Membe, Amina Mushi aliomba wajengewe sehemu ya kuhifadhi hati kijijini hapo na kusisitiza haja ya kurudiwa upimaji baada ya wengi kutopimiwa ardhi.Akizungumzia mafunzo hayo ya siku tatu, Meneja urasilimishaji rasilimali ardhi MKURABITA, Anthony Temu amesema watawajengea uwezo wananchi na watendaji namna bora ya kutumia hati zao kuzalisha kilimo chenye tija na kujiletea maendeleo.Amesema watafundisha utunzaji wa kumbukumbu katika biashara, kilimo bora cha alizeti, kutambua fursa, ufugaji wa kuku kibiashara, kuandaa andiko biashara au uimarishaji ushirika wa mazao na uwekaji akiba.  <topic>: KITAIFA 